
Ανοίγοντας νέους ορίζοντες

Αλλαγή πραγματικότητας για την επαγγελματική εκπαίδευση και κατάρτιση.
 Δραστηριότητες του Cedefop για την περίοδο 2019-20

Μεταβατική πορεία

Μετάβαση είναι η λέξη-κλειδί που χαρακτηρίζει το πλαίσιο πολιτικής της περιόδου 2019-2020 εντός του οποίου λειτουργεί το Cedefop. Η νέα Επιτροπή έχει θέσει έναν εξαιρετικά φιλόδοξο στόχο για την ΕΕ: τη μετάβαση σε μια πράσινη και ψηφιακή οικονομία, η οποία θα λειτουργεί προς όφελος των πολιτών και δεν θα παραμελεί κανέναν. Η τόνωση των επενδύσεων στις δεξιότητες και τη διά βίου μάθηση για όλους είναι ζωτικής σημασίας προκειμένου να είναι επιτυχής η μετάβαση αυτή. Καθώς όλοι οι ενήλικες θα χρειαστεί να αναβαθμίσουν τις δεξιότητές τους και να επανειδικευτούν, η επαγγελματική εκπαίδευση και κατάρτιση (ΕΕΚ) θα διαδραματίσει κομβικό ρόλο στη στρατηγική για τη διατηρήσιμη ανάπτυξη.

Το Cedefop είναι έτοιμο να συνεργαστεί με την Επιτροπή, τα κράτη μέλη και τους κοινωνικούς εταίρους προκειμένου να συμβάλει στην ανάπτυξη και την υλοποίηση της ατζέντας για τις δεξιότητες του μέλλοντος και την ΕΕΚ. Ο Οργανισμός προσαρμόζεται με ευελιξία στις μεταβαλλόμενες ανάγκες των ενδιαφερομένων, όπως αποδεικνύει η αποστολή που του έχει ανατεθεί σχετικά με την ΕΕΚ, τις δεξιότητες και τα επαγγελματικά προσόντα και όπως προβλέπεται στον κανονισμό του που αναδιατυπώθηκε (σε ισχύ από το 2019). Διατηρώντας την τριμερή δομή διακυβέρνησης, ο κανονισμός διασφαλίζει ότι με την έρευνα, τις αναλύσεις και τη στήριξη που παρέχει το Cedefop στις χώρες δημιουργείται μια γέφυρα μεταξύ της ΕΕΚ και της αγοράς εργασίας. Αυτό φανερώνουν τα επιτεύγματα του Cedefop το 2019 και οι δραστηριότητές του για το 2020 και διαπιστώνεται από τα ακόλουθα παραδείγματα.


Πληροφόρηση για νέες δεξιότητες με σκοπό τη δυναμική αλλαγή

Προκειμένου οι άνθρωποι και οι επιχειρήσεις να μπορέσουν να διαχειριστούν ευκολότερα τη μετάβαση προς τις νέες απαιτήσεις για δεξιότητες και προς τις νέες μορφές εργασίας, είναι απαραίτητη η προσαρμογή της ΕΕΚ και των επαγγελματικών προσόντων. Απαραίτητη προϋπόθεση αποτελεί η ολοκληρωμένη πληροφόρηση για την αγορά εργασίας και τις δεξιότητες (labour market and skills intelligence - LMSI) που συμβαδίζει με τις δυναμικές εξελίξεις και προβλέπει τις τάσεις σε πιο μακροχρόνιο ορίζοντα. Το Cedefop διαθέτει τα κατάλληλα μέσα για να στηρίξει τα κράτη μέλη της ΕΕ, τους κοινωνικούς εταίρους και άλλους ενδιαφερόμενους φορείς σε αυτήν τη διαδικασία. Συνεπώς, η πρόβλεψη των μελλοντικών αναγκών σε δεξιότητες έχει κομβική σημασία για τις εργασίες του.

Το 2020 θα δημοσιοποιηθούν τα αποτελέσματα των αξιολογήσεων της διαχείρισης δεξιοτήτων που διεξήγαγε ο Οργανισμός στη Βουλγαρία, την Εσθονία, την Ελλάδα και τη Σλοβακία. Με αυτές τις αξιολογήσεις, το Cedefop υποστήριξε τις χώρες στις προσπάθειές τους να ενισχύσουν τις ικανότητες πρόβλεψης που διαθέτουν και να χρησιμοποιήσουν το σύστημα πληροφόρησης LMSI για να προαγάγουν τον κοινωνικό διάλογο και τη χάραξη πολιτικής στο πλαίσιο των στρατηγικών για την ΕΕΚ, τον επαγγελματικό προσανατολισμό, την απασχόληση, τον τομεακή ανάπτυξη και την καινοτομία.

Στοιχεία σε πραγματικό χρόνο

Οι δραστηριότητες αναβάθμισης δεξιοτήτων και επανειδίκευσης πρέπει να καλύπτουν την άμεση και τη μελλοντική ζήτηση σε δεξιότητες. Η ταχύτητα της αλλαγής απαιτεί την προσαρμογή και τον συνδυασμό παραδοσιακών πληροφοριών και πρόσφατων αναλύσεων δεδομένων προκειμένου να παρέχονται στοιχεία για την προσφορά, τη ζήτηση και την αναντιστοιχία δεξιοτήτων. Η εκμάθηση μηχανών και άλλες μέθοδοι τεχνητής νοημοσύνης βοηθούν ώστε να καταστεί το σύστημα LMSI ταχύτερο και λεπτομερέστερο.

Το Cedefop δραστηριοποιήθηκε σε νέο πεδίο, αναπτύσσοντας σύστημα πληροφόρησης σε πραγματικό χρόνο με τη χρήση μαζικών δεδομένων. Το σύστημα δείχνει με ποιον τρόπο μεταβάλλεται η ίδια η φύση των θέσεων εργασίας και ποιες νέες θέσεις εργασίας δημιουργούνται – πολύτιμο στοιχείο που δεν μπορούν να παρέχουν οι προβλέψεις.

Το Cedefop ανέλυσε πάνω από 70 εκατομμύρια διαδικτυακές αγγελίες εργασίας σε όλα τα κράτη μέλη και σε όλες τις γλώσσες. Τα στοιχεία που συγκέντρωσε δείχνουν ποιες θέσεις εργασίας προσφέρουν οι εργοδότες και ποιες δεξιότητες έχουν ζήτηση σε εθνικό και διακρατικό επίπεδο. Τη μεγαλύτερη ζήτηση σε όλους τους τομείς εμφανίζει η προσαρμογή στην αλλαγή.  Το ομαδικό πνεύμα, η χρήση υπολογιστή, η γνώση αγγλικών και η παροχή υποστήριξης στους πελάτες έχουν επίσης υψηλή ζήτηση. Οι εγκάρσιες δεξιότητες αντιστοιχούν στο ένα τρίτο των δεξιοτήτων που αναφέρονται στις προκηρύξεις για την πλήρωση θέσεων εργασίας. Λιγότερες από τις μισές αφορούν τεχνικές δεξιότητες, ενώ το ένα τέταρτο αφορά ψηφιακές δεξιότητες. Οι εν λόγω πληροφορίες θα μπορούσαν επίσης να καθοδηγήσουν όσους αναζητούν εργασία.

Μέχρι το τέλος του 2019 δημοσιοποιήθηκαν σύνολα δεδομένων για 18 χώρες. Το 2020 η βάση δεδομένων θα είναι πλήρης. Το Cedefop θα καταρτίσει επίσης εγχειρίδιο για μεθόδους πρόβλεψης των μελλοντικών αναγκών σε τεχνολογικές δεξιότητες και θα επικεντρωθεί στον συνδυασμό διαφορετικών τρόπων συλλογής πληροφοριών LMSI υποστηρίζοντας διαδικασίες μάθησης σε επίπεδο πολιτικής και στοχευμένες ενέργειες.

Προοπτικές για τις δεξιότητες μετά το 2030

Σύμφωνα με την αποστολή του, την άνοιξη του 2020 το Cedefop θα δημοσιεύσει νέες μακροπρόθεσμες προβλέψεις σχετικά με την προσφορά και τη ζήτηση δεξιοτήτων στην ΕΕ. Αυτές οι τακτικές προβλέψεις παρέχουν τις μόνες συγκρίσιμες προοπτικές τάσεων στην αγορά εργασίας σε διάφορες χώρες, τομείς και επαγγέλματα της ΕΕ.

Οι προβλέψεις θα καλύπτουν χρονικό ορίζοντα 15 ετών. Το Cedefop θα αξιολογήσει επίσης τα στοιχεία για να κατανοήσει πώς η προσφορά και η ζήτηση δεξιοτήτων μπορεί να επηρεαστούν από την Πράσινη Συμφωνία της ΕΕ, την αυξανόμενη χρήση αυτοματισμών και τεχνητής νοημοσύνης και τη γήρανση του πληθυσμού.

Μια ματιά στην εργασία και τη μάθηση του μέλλοντος

Η χάραξη πολιτικής σήμερα προϋποθέτει την κατανόηση του τρόπου με τον οποίο θα εργαζόμαστε και θα μαθαίνουμε στο μέλλον. Η εργασία που ανατίθεται σε εξωτερικούς συνεργάτες και διεκπεραιώνεται μέσω επιγραμμικών πλατφορμών εξακολουθεί να αντιπροσωπεύει μικρό μόνο, αν και ταχύτατα αυξανόμενο ποσοστό της απασχόλησης. Η τάση αυτή επηρεάζει τη ζήτηση δεξιοτήτων, τον τρόπο με τον οποίο αποκτώνται και συνδυάζονται οι δεξιότητες με τις θέσεις εργασίας και, κατ’ επέκταση, τη συμβατική ΕΕΚ και τους διαύλους της διά βίου μάθησης των ανθρώπων.

Η μελέτη CrowdLearn, η πρώτη μελέτη στην οποία διερευνήθηκαν αυτά τα θέματα, διενεργήθηκε από το Cedefop και συμπληρώνει το έργο του Κοινού Κέντρου Ερευνών της Επιτροπής και του ΟΟΣΑ. Σύμφωνα με τα πορίσματά της μελέτης, ένας μοναδικός συνδυασμός δεξιοτήτων και ατομικής ιδιοσυγκρασίας εγγυάται την επιτυχία σε αυτήν την ψηφιακή αγορά εργασίας. Η έκθεση θα δημοσιευθεί το 2020. Τα ευρήματα παρουσιάστηκαν στο πλαίσιο σειράς σεμιναρίων στις Βρυξέλλες τα οποία ο οργανισμός συνδιοργανώνει με την εκάστοτε Προεδρία της ΕΕ.


Διάγραμμα 1.	Οι δεξιότητες που θέλουν οι εργοδότες

Πηγή: Cedefop.


Συνεισφορά στις πολιτικές για την ανάπτυξη των δεξιοτήτων

Για τη διαχείριση των διαδικασιών μετάβασης και τη δημιουργία διαύλων διά βίου μάθησης και επαγγελματικής εξέλιξης, οι άνθρωποι και οι οργανισμοί χρειάζονται αποτελεσματική στήριξη σε όλα τα στάδια.

Σύνδεση του επαγγελματικού προσανατολισμού με την επικύρωση προσόντων

Η επικύρωση προσόντων και ο επαγγελματικός προσανατολισμός συμβάλλουν στην αναγνώριση της αξίας των δεξιοτήτων που αποκτώνται εκτός της επίσημης εκπαίδευσης, στην αξιοποίησή τους και στη δημιουργία προγραμμάτων κατάρτισης για την κάλυψη κενών. Και οι δύο αυτοί παράγοντες αποτελούν καίρια συστατικά των επιτυχημένων στρατηγικών για την αναβάθμιση των δεξιοτήτων και την επανειδίκευση των εργαζομένων.

Σε μελέτη του Cedefop που δημοσιεύθηκε το 2019 παρουσιάζεται ο αποτελεσματικότερος τρόπος με τον οποίο είναι δυνατό να βελτιωθούν, να διασυνδεθούν και να συντονιστούν αυτές οι αλληλένδετες υπηρεσίες. Στη μελέτη ζητείται η διαμόρφωση σφαιρικής πολιτικής ή σφαιρικού (νομικού) πλαισίου για όλα τα επαγγέλματα και τους εκπαιδευτικούς τομείς με σαφώς καθορισμένους στόχους, ρόλους και αρμοδιότητες. Για τον σκοπό αυτό πρέπει να υπάρξει διευρυμένος διάλογος και ισχυρή δέσμευση εκ μέρους των υπευθύνων χάραξης πολιτικής, των κοινωνικών εταίρων και πολλών άλλων ενδιαφερομένων φορέων. Τα ευρήματα της μελέτης και η ανάλυση του επικαιροποιημένου ευρωπαϊκού καταλόγου επικύρωσης προσόντων του 2018, στον οποίο συνεισφέρει το Cedefop, θα αξιοποιηθούν από την Επιτροπή στην έκθεση που θα εκπονήσει για την πρόοδο που παρουσιάζουν οι χώρες προκειμένου να υλοποιήσουν τη σύσταση του Συμβουλίου του 2012. Το 2020 το Cedefop θα δημοσιεύσει επίσης εκθέσεις αξιολόγησης των εθνικών συστημάτων επαγγελματικού προσανατολισμού που καταρτίζονται από τα μέλη του δικτύου CareersNet του οργανισμού.

Τα μαθησιακά αποτελέσματα στην πράξη

Τα μαθησιακά αποτελέσματα αποτελούν σημείο αναφοράς για την επικύρωση της μη τυπικής και της άτυπης μάθησης. Στηρίζουν τα πλαίσια επαγγελματικών προσόντων σε όλον τον κόσμο και βοηθούν στη σύγκριση προσόντων διεθνώς και στην αναμόρφωση της εκπαίδευσης και της κατάρτισης. Ο ορισμός των μαθησιακών αποτελεσμάτων διαφέρει ανάλογα με τον σκοπό.

Με πρωτοβουλία της UNESCO, το Cedefop −μαζί με το Ευρωπαϊκό Ίδρυμα Επαγγελματικής Εκπαίδευσης− συνεισφέρει στην εκπόνηση εγχειριδίου που βοηθά όσους χρειάζονται να περιγράψουν και να χρησιμοποιήσουν μαθησιακά αποτελέσματα. Το εγχειρίδιο αποτυπώνει τις εμπειρίες και τις προκλήσεις που βιώνουν οι εμπειρογνώμονες σε διαφορετικές περιοχές. Τα στοιχεία θα συμπεριληφθούν σε έγγραφο και σε ιστότοπο με ορισμούς και παραδείγματα από διαφορετικές χώρες. Η συμβολή του Cedefop θα βασίζεται στο ευρωπαϊκό εγχειρίδιό του, το φόρουμ εκμάθησης πολιτικών του 2018 και την έρευνα σχετικά με τη χρήση μαθησιακών αποτελεσμάτων για τη σύγκριση των επαγγελματικών προσόντων.

Κατανόηση των απόψεων του κοινού

Η διασφάλιση και η στήριξη της πρόσβασης για όλους δεν αρκούν για να γίνει πραγματικότητα η διά βίου μάθηση. Για να μπορέσουμε να παροτρύνουμε περισσότερους ανθρώπους να αναπτύξουν τις δεξιότητές τους, είναι σημαντικό να κατανοήσουμε τον τρόπο με τον οποίο αντιλαμβάνονται οι άνθρωποι την ΕΕΚ και τα οφέλη της. Λαμβάνοντας υπόψη την τεράστια ανάγκη για ανάπτυξη δεξιοτήτων, η δεύτερη σφυγμομέτρηση της κοινής γνώμης που διεξήγαγε το Cedefop σχετικά με την ΕΕΚ επικεντρώθηκε στις απόψεις και τις θέσεις του κοινού σε σχέση με τη συνεχή κατάρτιση.

Σύμφωνα με τα αρχικά ευρήματα, οι Ευρωπαίοι όλων των μορφωτικών επιπέδων αναγνωρίζουν σε μεγάλο βαθμό την αξία της εκπαίδευσης των ενηλίκων για την επαγγελματική και προσωπική εξέλιξη, την αναζήτηση εργασίας και το εισόδημα. Τα πλήρη αποτελέσματα θα δημοσιευθούν το 2020 και θα συζητηθούν σε βασικές εκδηλώσεις σε επίπεδο ΕΕ, μεταξύ άλλων στην ευρωπαϊκή εβδομάδα επαγγελματικών δεξιοτήτων. Τα αποτελέσματα θα αφορούν τον ρόλο και την αποτελεσματικότητα της μάθησης στην ενήλικη ζωή, καθώς και τις υπηρεσίες επαγγελματικού προσανατολισμού και παροχής συμβουλών.


Η βάση δεδομένων για τη χρηματοδότηση θέσεων μαθητείας:

• υποστηρίζει με στοιχεία περίπου 30 συμφωνίες χρηματοδότησης θέσεων μαθητείας,

• παρουσιάζει πάνω από 50 χρηματοδοτικά μέσα,

• επιτρέπει τη σύγκριση μεταξύ χωρών,

• παρουσιάζει συνοπτικά την κατάσταση που επικρατεί σε 20 και πλέον χώρες.

Αυτές οι περιεκτικές πληροφορίες σχετικά με τη χρηματοδότηση συμπληρώνουν τη βάση δεδομένων για τα προγράμματα μαθητείας του Cedefop.




Συνεχής στήριξη για τη βελτίωση και την ανανέωση της ΕΕΚ

Όσον αφορά τους νέους, επί του παρόντος σχεδόν το ένα τρίτο των εκπαιδευομένων στην ανώτερη δευτεροβάθμια ΕΕΚ συμμετέχουν σε προγράμματα που συνδυάζουν το σχολείο με την εργασία. Η αξία της μαθητείας αναγνωρίζεται ολοένα και περισσότερο ως αποτελεσματικός τρόπος για την καλύτερη κάλυψη της ζήτησης δεξιοτήτων από τις επιχειρήσεις και την οικονομία.

Βελτίωση της μαθητείας

Δεδομένου ότι η κατάρτιση των νέων για σταθερές θέσεις εργασίας και η δημιουργία εξειδικευμένου εργατικού δυναμικού έχουν μεγάλη ιστορία, η μαθητεία έχει καταστεί κεντρικό στοιχείο στο πλαίσιο της χάραξης πολιτικής σε επίπεδο EE. Η μαθητεία θεωρείται επίσης ολοένα και περισσότερο πολύτιμη επιλογή σε υψηλότερα επίπεδα επαγγελματικών προσόντων (EQF 5 και πάνω), μεταξύ άλλων για την αναβάθμιση των δεξιοτήτων των ενηλίκων για και την επανειδίκευσή τους. Ως εκ τούτου, η δημοσίευση της διερευνητικής μελέτης σχετικά με τη μαθητεία για ενηλίκους που εκπόνησε το Cedefop το 2019 ήταν επίκαιρη.

Το 2019 το Cedefop συνέχισε να συνεργάζεται με τις χώρες και τους κοινωνικούς εταίρους για να διευρύνουν και να βελτιώσουν τη μαθητεία και να στηρίξουν τη σχετική ευρωπαϊκή συμμαχία:


	
εμπλουτίζοντας τη βάση στοιχείων για την εκμάθηση και ανάπτυξη πολιτικών,


	
στηρίζοντας την εφαρμογή του ευρωπαϊκού πλαισίου για ποιοτική και αποτελεσματική μαθητεία,


	
δίνοντας ερεθίσματα για περαιτέρω σκέψη όσον αφορά το μέλλον της μαθητείας.




Καθώς το κόστος που βαρύνει τις επιχειρήσεις μπορεί να περιορίσει την επέκταση της μαθητείας, οι χώρες παρέχουν κίνητρα στις επιχειρήσεις, και ιδίως στις ΜΜΕ, ώστε να συμμετάσχουν σε προγράμματα κατάρτισης και/ή να προσεγγίσουν συγκεκριμένες ομάδες-στόχους. Μια νέα βάση δεδομένων του Cedefop παρουσιάζει διαφορετικές συμφωνίες και μέσα χρηματοδότησης που ενθαρρύνουν τους εργοδότες να παρέχουν θέσεις μαθητείας και παροτρύνουν ενδιαφερομένους να τις καλύψουν.

Και οι δύο βάσεις δεδομένων συμβάλλουν στην παρακολούθηση της προόδου των εργασιών των χωρών όσον αφορά την εφαρμογή του ευρωπαϊκού πλαισίου για την ποιότητα των προγραμμάτων μαθητείας. Για τον σκοπό αυτόν, το Cedefop έχει χαρτογραφήσει τις πληροφορίες που παρέχουν οι χώρες με βάση τα κριτήρια που ορίζει το πλαίσιο για την ποιότητα. Σκοπός είναι να αναπτυχθεί ένα εύχρηστο, διαδραστικό εργαλείο με το οποίο οι χρήστες θα μπορούν να ανακτούν τις συναφείς πληροφορίες απευθείας και να δημιουργούν έναν «πίνακα εφαρμογής».

Σε αυτές τις βάσεις δεδομένων, το Cedefop συνεργάστηκε στενά με την κοινότητα εθνικών εμπειρογνωμόνων, η οποία συστάθηκε για να συμβάλει στην καλύτερη κατανόηση των προγραμμάτων μαθητείας. Το 2020 το φόρουμ εκμάθησης πολιτικών θα επικεντρωθεί σε διάφορες προσεγγίσεις που διασφαλίζουν την ποιότητα των προγραμμάτων. Θα δημοσιοποιηθούν επίσης τα προκαταρκτικά αποτελέσματα της διασυνοριακής μελέτης σχετικά με τη μακροπρόθεσμη κινητικότητα των μαθητευομένων.

Τα επόμενα βήματα για τη μαθητεία

Οι επιταχυνόμενες αλλαγές στην αγορά εργασίας, οι νέες μορφές εργασίας και μάθησης και τα μεταβαλλόμενα πρότυπα εταιρικής σχέσης και συνεργασίας θα καταστήσουν αναγκαία την επανεξέταση των προγραμμάτων μαθητείας. Σε εκδήλωση που συνδιοργάνωσαν το Cedefop και ο ΟΟΣΑ το 2019 συζητήθηκαν οι πρόσφατες έρευνες για το πώς αυτές οι τάσεις επηρεάζουν τη μαθητεία.

Τα παραδείγματα και τα σενάρια που παρουσιάστηκαν κάλυπταν από τη συνεργατική κατάρτιση και την αξιοποίηση της ψηφιοποίησης μέχρι τα προγράμματα μαθητείας για πτυχιούχους. Το συμπόσιο θα βοηθήσει το Cedefop να κατανοήσει ποιος είναι ο καλύτερος τρόπος για να υποστηρίξει τους υπεύθυνους χάραξης πολιτικών ώστε να διαμορφώσουν τα μελλοντικά προγράμματα μαθητείας.

Προώθηση των βασικών ικανοτήτων στην ΕΕΚ

Τα στοιχεία από το σύστημα πληροφοριών του Cedefop σχετικά με τις δεξιότητες δείχνουν ότι οι βασικές ικανότητες αποκτούν ολοένα και μεγαλύτερη σημασία για τις θέσεις εργασίας. Οι βασικές δεξιότητες έχουν καίρια σημασία για τη διά βίου μάθηση, την ικανότητα επαγγελματικής ένταξης και την προσωπική εξέλιξη. Η εξεύρεση του κατάλληλου συνδυασμού επαγγελματικών και εγκάρσιων δεξιοτήτων είναι μία από τις κύριες προκλήσεις. Συνεπώς, οι βασικές ικανότητες συγκαταλέγονταν στις προτεραιότητες της ευρωπαϊκής συνεργασίας για την ΕΕΚ.

Σε συγκριτική μελέτη του Cedefop διερευνήθηκαν οι μέθοδοι με τις οποίες οι χώρες ενθάρρυναν και ενσωμάτωσαν τον γραμματισμό και τις πολύγλωσσες και ψηφιακές δεξιότητες στην αρχική ΕΕΚ. Διαπιστώθηκε ότι οι πολιτικές που ενσωματώνουν τις βασικές ικανότητες συντελούν σε αλλαγές της αρχικής ΕΕΚ. Η μελέτη θα δημοσιευθεί το 2020, αλλά τα αρχικά ευρήματα συζητήθηκαν στη συνάντηση των Γενικών Διευθυντών με θέμα την ΕΕΚ, η οποία διοργανώθηκε από τη ρουμανική Προεδρία, αλλά και σε πρακτικό σεμινάριο του Cedefop. Στο πλαίσιο του εν λόγω σεμιναρίου διοργανώθηκε συζήτηση εμπειρογνωμόνων με επίκεντρο το όραμα για τη διαμόρφωση των βασικών ικανοτήτων στην ΕΕΚ.

Ένας κρυμμένος θησαυρός πληροφοριών αποκαλύπτεται

Η σύγκριση και ανάλυση των χαρακτηριστικών, των τάσεων και της προόδου της ΕΕΚ προϋποθέτει την ενδελεχή κατανόηση του τρόπου λειτουργίας της ΕΕΚ σε κάθε χώρα, αλλά και συνεχή ενημέρωση. Η διαδικασία αυτή θεωρείται επίσης προαπαιτούμενο για την εκμάθηση πολιτικών. Από την ίδρυσή του, πριν από 45 έτη, η πληροφόρηση για τα συστήματα ΕΕΚ αποτελεί τη ραχοκοκαλιά των δραστηριοτήτων του Cedefop. Τις τελευταίες δύο δεκαετίες, τα στοιχεία συλλέγονταν μέσω του ReferNet, του δικτύου του Οργανισμού που βρίσκεται στα κράτη μέλη της ΕΕ, στην Ισλανδία και τη Νορβηγία. Η πληροφόρηση σχετικά με τα συστήματα στηρίζει τις δραστηριότητες του Cedefop και των εταίρων του. Το 2019 το Cedefop έθεσε αυτήν τη μοναδική πηγή πληροφοριών στο επίκεντρο των συστημάτων ΕΕΚ.

Η εν λόγω βάση δεδομένων βοηθά τους υπευθύνους χάραξης πολιτικής, τους κοινωνικούς εταίρους, τους ερευνητές και άλλους ενδιαφερόμενους φορείς να κατανοήσουν καλύτερα τις ομοιότητες και τις διαφορές μεταξύ των εθνικών συστημάτων ΕΕΚ. Παρέχει επίσης πληροφορίες για τα είδη προγραμμάτων, τα επίπεδα επαγγελματικών προσόντων στα οποία αυτά οδηγούν, τη διάδοση των προγραμμάτων μάθησης στους χώρους εργασίας, τους φορείς παροχής ΕΕΚ και τις ομάδες-στόχους. Οι πληροφορίες επικαιροποιούνται ανά διετία, ενώ υπάρχει δυνατότητα πρόσβασης σε ιστορικά δεδομένα.


Η βάση δεδομένων είναι εύκολη στην πλοήγηση και επιτρέπει στους χρήστες:

• να ενημερωθούν για περισσότερα από 35 συστήματα ΕΕΚ,

• να δημιουργήσουν πάνω από 2 500 σελίδες δεδομένων μέσω ενιαίου σημείου εισόδου,

• να συγκρίνουν πληροφορίες ανά χώρα και ανά θέμα,

• να μελετήσουν διαγράμματα εθνικών συστημάτων ΕΕΚ,

• να τηλεφορτώσουν εθνικές εκθέσεις.

www.cedefop.europa.eu/en/tools/vet-in-europe/about-us




Συνεχείς προσπάθειες για αποτελεσματικότητα, συνέργειες και αποδοτικότητα

Το 2019 το Cedefop συνέβαλε σημαντικά στην ευρωπαϊκή εβδομάδα επαγγελματικών δεξιοτήτων: διαμόρφωσε από κοινού με άλλους φορείς το σεμινάριο με τίτλο «VET for all – Skills for life» και συνέβαλε στην εκδήλωση «VET in and for the world». Ο φωτογραφικός διαγωνισμός #CedefopPhotoAward αποτέλεσε για ακόμα μία φορά αναπόσπαστο μέρος του διαγωνισμού αριστείας στην ΕΕΚ (VET excellence award).

Ευρωπαϊκή συνεργασία: ανασκόπηση και σχέδια για το μέλλον

Καθώς ο κύκλος πολιτικής για τη συνεργασία σε θέματα ΕΕΚ φθάνει στο τέλος του το 2020, το Cedefop, μαζί με το Ευρωπαϊκό Ίδρυμα Επαγγελματικής Εκπαίδευσης, ανέλυσαν την πρόοδο που έχουν σημειώσει οι χώρες όσον αφορά τις από κοινού συμφωνηθείσες προτεραιότητες για την ΕΕΚ τα τελευταία έτη.  Το ευρήματα που προέκυψαν από τις διαδικασίες τακτικής υποβολής στοιχείων τροφοδότησαν τον προβληματισμό της Συμβουλευτικής Επιτροπής Επαγγελματικής Κατάρτισης σχετικά με το μέλλον της ΕΕΚ. Η τελική έκθεση θα συζητηθεί στη διάρκεια εκδήλωσης τον Ιούνιο του 2020, την οποία θα συνδιοργανώσουν οι δυο οργανισμοί υπό την αιγίδα της κροατικής και της γερμανικής Προεδρίας. Τα αποτελέσματα θα αξιοποιηθούν στο πλαίσιο της νέας στρατηγικής για την ΕΕΚ που θα αποφασιστεί το 2020.

Δημιουργία επιχειρηματικών συνεργειών

Το Cedefop συνεχίζει τις προσπάθειες που έχει ξεκινήσει για να αυξήσει την αποδοτικότητα στη διοίκηση και να επεκτείνει τη συνεργασία του με άλλους οργανισμούς μέσω της ανταλλαγής τεχνογνωσίας και υπηρεσιών.

Οι πιο πρόσφατες δράσεις αποσκοπούσαν στη συγκέντρωση τεχνογνωσίας για τη δημιουργία συνεργειών. Το Cedefop και το Eurofound επιμελούνται από κοινού την τέταρτη έκδοση της έρευνας για τις ευρωπαϊκές επιχειρήσεις. Η εν λόγω έρευνα επικεντρώνεται στη σχέση μεταξύ εταιρικών δεξιοτήτων και επιχειρηματικών στρατηγικών –συμπεριλαμβάνοντας μεταξύ άλλων και την ανταπόκρισή τους στην ψηφιοποίηση – και στον τρόπο με τον οποίο οι παράγοντες αυτοί επηρεάζουν τις επιδόσεις των επιχειρήσεων. Πέρα από τον επιμερισμό του κόστους, ένα ακόμα όφελος είναι ο συνδυασμός της τεχνογνωσίας των δύο οργανισμών για την ανάλυση των ευρημάτων. Η διαδικασία αυτή θα βοηθήσει τους υπεύθυνους χάραξης πολιτικής να καταρτίσουν τεκμηριωμένες πολιτικές με σκοπό τη βελτίωση των συνθηκών εργασίας για τους εργαζομένους −συμπεριλαμβάνοντας εν προκειμένω και την κατάρτισή τους− και τη στήριξη των επιχειρήσεων στις προσπάθειές που καταβάλλουν για να αναπτυχθούν. Το 2020 το Cedefop και το Eurofound θα δημοσιεύσουν τα αποτελέσματα της έρευνας στο πλαίσιο κοινής εκδήλωσης.

Το Cedefop θα συνεχίσει να στηρίζει το υψηλής ειδίκευσης προσωπικό του παρέχοντας συνεχή επαγγελματική εξέλιξη και υγιές και ασφαλές περιβάλλον εργασίας που θα ευνοεί τον διάλογο, την καινοτομία και τη μάθηση. Οι προσπάθειες για τη βελτίωση της ενεργειακής και περιβαλλοντικής μας διαχείρισης θα συνεχιστούν. Διατηρούμε τη δέσμευσή μας για τήρηση των υψηλότερων προτύπων δεοντολογίας, ακεραιότητας και συμμόρφωσης με τους κανονισμούς και τις συστάσεις των ελεγκτών.


Πλαίσιο 1.	Το Cedefop με αριθμούς


	
Αναφορές στο έργο του Cedefop: 168 έγγραφα πολιτικής της ΕΕ και εκθέσεις του Συμβουλίου, της Ευρωπαϊκής Επιτροπής, του Ευρωπαϊκού Κοινοβουλίου, των κοινωνικών εταίρων της ΕΕ

	
97 μελέτες διεθνών οργανισμών όπως ο ΟΟΣΑ, η ΔΟΕ και η UNESCO


	
149 συμμετοχές σε συναντήσεις ενδιαφερομένων υψηλού επιπέδου που υποστηρίζουν την εφαρμογή των πολιτικών και 76 συμμετοχές σε άλλα συνέδρια και σημαντικές εκδηλώσεις


	
838 αναφορές στην ακαδημαϊκή βιβλιογραφία το 2018-19


	
424 000 λήψεις δημοσιεύσεων του Cedefop


	
πάνω από 20 εκατομμύρια επισκέψεις και δημιουργία περισσότερων από 25 εκατομμύρια βιογραφικών σημειωμάτων διαδικτυακά


	
Κίνηση δικτυακού τόπου: 687 000 επισκέψεις, 1 335 000 προβολές σελίδων


	
Πανόραμα δεξιοτήτων της ΕΕ: αύξηση χρηστών σχεδόν κατά 50% από το 2018


	
Ποσοστό πληρότητας του πίνακα προσωπικού: 95%


	
Ποσοστό εκτέλεσης προϋπολογισμού: 99,99%.






Πηγή: Σύστημα μέτρησης απόδοσης του Cedefop.

